b'\n_START_ARTICLE_\nAdolph de Roepstorff\n_START_SECTION_\nS\xc3\xb8officer\n_START_PARAGRAPH_\nHan var s\xc3\xb8n af kaptajn Pierre de Roepstorff (1798-1857) og hustru Maria Theresia f\xc3\xb8dt de Sartiges (1798-1869), blev 1830 optaget som kadet og blev i 1838 sekondl\xc3\xb8jtnant med Gerners Medalje. Samme \xc3\xa5r fik han orlov i et til to \xc3\xa5r for at foretage en rejse til Ostindien. 1838 rejste han s\xc3\xa5 til Ostindien med skibet Den Danske Eg. Ved ankomsten til Indien forlod han skibet og rejste til Madras, hvor han kom ombord i det engelske linjeskib Wellesley og gik med dette til Kalkutta, hvor han blev ansat p\xc3\xa5 et af transportskibene p\xc3\xa5 den britisk-kinesiske ekspedition. Herfra vendte han 1841 tilbage til Madras._NEWLINE_I 1839 s\xc3\xb8gte Roepstorff fra Madras om forl\xc3\xa6ngelse af orloven i to \xc3\xa5r, da han var blevet forlovet med en rig engelsk dame og ventede at f\xc3\xa5 skib at f\xc3\xb8re i Indien. I 1840 fik han sin forl\xc3\xa6ngelse p\xc3\xa5 to \xc3\xa5r mod at han blev sat \xc3\xa0 la suite og p\xc3\xa5 halv l\xc3\xb8n. Samme \xc3\xa5r fik han tilladelse til at gifte sig, men reelt havde han allerede den 15. oktober 1839 giftet sig i Ostindien med Charlotte Georgiane Holmes f\xc3\xb8dt Farley (f\xc3\xb8dt 11. januar 1815, d\xc3\xb8d 25. september 1876), enke efter inspekt\xc3\xb8r ved de engelske tropper i Indien N.N. Holmes, Esq. og s\xc3\xb8sterdatter af Roepstorffs moder f\xc3\xb8dt de Sartiges._NEWLINE_I 1841 meddelte Roepstorff fra Renepettak ved Arcot, at han var indtr\xc3\xa5dt i missionsarbejde i forbindelse med Londons Missionsselskab, og at han havde besluttet sig for at uddanne sig til mission\xc3\xa6r p\xc3\xa5 den engelske kirkes missionsseminarium i Madras og derfor \xc3\xb8nskede at forlade S\xc3\xb8etaten. Omkring nyt\xc3\xa5r 1842 rejste han med sin hustru hjemad mod Europa, og n\xc3\xa6r Kap det gode H\xc3\xa5b f\xc3\xb8dt hun ham s\xc3\xb8nnen Frederik Adolph, som blev d\xc3\xb8bt i Kapstaden._NEWLINE_Men helbredet svigtede ham \xc3\xa5benbart, og han opgav studierne. Allerede i oktober 1842 blev Roepstorff genansat i den danske marine, var 1843-44 med briggen \xc3\x98rnen til Sydamerika, 1845 med korvetten Galathea til Ostindien (se Steen Andersen Bille), 1845-48 n\xc3\xa6stkommanderende i dampskibet Ganges og derefter i skonnerten Nancowry, stationsskibe ved Nikobar\xc3\xb8erne. I 1848 blev han sendt hjem af chefen for Ganges, dels af helbredshensyn, dels p\xc3\xa5 grund af hans avisskriveri imod regeringen i Penang._NEWLINE_Hjemrejsen gik f\xc3\xb8rst via Suez, videre gennem \xc3\x86gypten til Alexandria og derfra med skib til London. Senere samme \xc3\xa5r var han med fregatten Freja i \xc3\x98sters\xc3\xb8en, 1849 i fregatten Rota, som deltog i en blokade i Nords\xc3\xb8en under Tre\xc3\xa5rskrigen, 1850-52 f\xc3\xb8rer af dampbugserskibet Hertha, blev 1851 premierl\xc3\xb8jtnant, 1854 n\xc3\xa6stkommanderende i briggen Mercurius under krigsberedskab og senere samme \xc3\xa5r i fregatten Bellona. Fra 1855 til 1864 var han stempelpapirforvalter for Holsten og fik i juni m\xc3\xa5ned 1855 afsked af S\xc3\xb8etaten med karakter af kaptajnl\xc3\xb8jtnant.\n_START_SECTION_\nPolitiker\n_START_PARAGRAPH_\nRoepstorff blev i 1864 valgt til Folketinget i Kertemindekredsen for Venstre. Han sad p\xc3\xa5 tinge til 1866 og var desuden medlem af Rigsr\xc3\xa5det._NEWLINE_Efter sin f\xc3\xb8rste hustrus d\xc3\xb8d i 1876 \xc3\xa6gtede han den 6. december 1877 i Vartov Kirke Johanne Grove (f\xc3\xb8dt 22. april 1831, d\xc3\xb8d 15. juli 1882), datter af etatsr\xc3\xa5d, landfysikus Ditlev Andreas Grove (1798-1865) og hustru Christine Marie f\xc3\xb8dt Saxtorph (1798-1868).'